Når du får et nyt job, skal du have et ansættelsesbevis med det samme. Det gælder, uanset om du månedslønnet, timelønnet, vikar, tidsbegrænset ansat, ansat med løntilskud eller funktionær. Det er den nye virkelighed, efter at Beskæftigelsesministeriet udarbejdede et lovforslag, som er trådt i kraft den 1. juli 2023 på baggrund af et EU-direktiv fra 2019.
Medarbejdere, der arbejder i gennemsnit mere end 3 timer om ugen 4 uger i træk har krav på at få et ansættelsesbevis.
Går der mere end 7 dage, fra din ansættelse starter, kan din arbejdsgiver risikere at skulle betale en godtgørelse, som i skærpede omstændigheder kan være høj.
Hvis du ikke inden en uge har modtaget et ansættelsesbevis fra din arbejdsgiver, skal du gøre opmærksom på det, helst skriftligt, så du har dokumentation.
Højesteret har fastsat en række principper for fastsættelse af godtgørelse:
Almindeligt smøl koster som udgangspunkt 2.500 kroner, men kan blive lavere, hvis arbejdsgiver hurtigt får det på plads.
Hvis din nye arbejdsgiver ikke hurtigt får rettet op på fejlen, kan godtgørelsen blive helt op til 5.000 kroner. Og godtgørelsen kan hæves til 7.500 kroner, hvis det manglende ansættelsesbevis giver anledning til en tvist.
I grovere tilfælde kan bøden fastsættes til 10.000 kroner eller højere, hvis ansættelsesbeviset ikke er i overensstemmelse med overenskomsten eller loven.